Pieni matkamies
Pien’ Pekka aamulla nousi varhain,
 niin, niin, se tapahan onkin parhain.
 Hän kiireenkaupalla pesi, puki,
 hän laskut laski ja läksyt luki.

 Ja äiti keittävi aamuhutun,
 hän antaa Pekalle puhtaan nutun,
 ja monta neuvoa hyvästiksi
 hän antaa lapselle evähiksi.

»Ain’ ollos ahkera, uuras työssä
 ja tovereillesi kiltti myös sä!
 Kun mitä lupaat, niin pidä sana
 ja sydän säilytä puhtahana!

 Ties käyt sä mielellä iloisalla,
 kun heikompaasi et sorra, tallaa.
 Ja hyveen tietä kun kuljet pitkin,
 sua seuraa taivahan enkelitkin.»